
Për LICENCIMIN E SHKOLLËS Së LARTë PRIVATE “TIRANA BUSINESS UNIVERSITY”, TIRANË
 
Në mbështetje të nenit 100 të Kushtetutës dhe të neneve 4, pika 4, 43, 44, 44/1 dhe 45 të ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, me propozimin e Ministrit të Arsimit dhe Shkencës, Këshilli i Ministrave
 
VENDOSI:
 
1. Licencimin e shkollës së lartë private “Tirana Business University”, e cila ushtron veprimtarinë në qytetin e Tiranës.
 2. Shkolla e lartë private “Tirana Business University”, Tiranë organizohet në dy fakultete:
a) Fakulteti i Administrim - Biznesit, që ofron programin e studimit të ciklit të parë, në fund të të cilit lëshohet diplomë “Bachelor”, në “Administrim – biznesi”, në tri profile:
i) Menaxhim, 
ii) Marketing,
iii) Kontabilitet - financë. 
b) Fakulteti i të Drejtës së Biznesit, në fund të të cilit lëshohet diplomë “Bachelor” në “E drejta e biznesit”.
3. Shkolla e lartë private “Tirana Business University”, Tiranë fillon  veprimtarinë mësimore për programet e studimit, të përcaktuara  në pikën 2 të këtij vendimi, pasi të ketë marrë, jo më vonë se tri javë para fillimit të vitit akademik, lejen përkatëse nga Ministri i Arsimit dhe Shkencës. 
4. Ndryshimet në vendndodhje, plane, forma studimi dhe programe, si dhe në elemente të tjera, të miratuara, bëhen pas miratimit nga Ministria e Arsimit dhe Shkencës.
5. Shkolla e lartë private “Tirana Business University”, Tiranë duhet t’i nënshtrohet procesit të akreditimit institucional dhe të programeve të studimit, brenda afateve të përcaktuara në ligjin në fuqi.
6. Ngarkohen Ministria e Arsimit dhe Shkencës dhe shkolla e lartë private “Tirana Business University”, Tiranë, për zbatimin e këtij vendimi.
Ky vendim hyn në fuqi pas botimit në Fletoren Zyrtare.

